Spasenje i večni život u alternativnom religijskom pokretu -Raelijanska knjiga kloniranih *

Apstrakt: Rad se bavi konceptualizacijom spasenja i večnog života u Raelijanskom pokretu. Nakon kratkog predstavljanja ovog alternativnog religijskog pokreta, prelazi se na analizu za naš rad bitnih aspekata religijskog učenja razvijenog u pokretu. Na osnovu specifične biblijske egzegeze i kasnijih razrada osnovnog učenja, osnivač pokreta i njegovi sledbenici donose sasvim novo tumačenje ovih, možda i najznačajnijih religijskih tema. Stavljanjem inteligencije i nauke u fokus svoje eshatologije, raelijanci uvode ideju kloniranja kao put za postizanje besmrtnosti. Međutim, pored pokušaja da se raelijanski idejni sistem od strane osnivača predstavi kao potpuni prekid sa "primitivnim" shvatanjem i praktikovanjem religije, u svetim tekstovima ovog pokreta se prepoznaju stare religijske ideje kao i već poznati mehanizmi angažovanja verske posvećenosti svojih pripadnika. 
Ključne reči: alternativna religija, raelijanski pokret, spasenje, večni život, kloniranje, mistifikacija Uvod U ovom tekstu bavićemo se jednom starom religijskom idejom i jednim "novim" religijskim pokretom. Preciznije, bavićemo se načinom na koji je jedna od najstarijih i verovatno najznačajnijih religijskih tema konceptualizovana i interpretirana od strane jednog novog ili alternativnog religijskog pokreta. Ideja kojom ćemo se baviti je "spasenje" ili "večni život" -tema za koju mnogi proučavaoci religije smatraju da je krucijalna za postojanje religije uopšte, a nova ili alternativna religija o kojoj govorimo je Raelijanski pokret. U narednim redovima ćemo probati da razmotrimo na koji način ovaj NLO religijski pokret na novi način predstavlja dobro poznatu religijsku priču, odnosno, kakvu verziju spasenja nudi svojim potencijalnim članovima. 
Kako smo već rekli, ideja spasenja i posmrtne egzistencije, odnosno, ideja o transcendenciji barem dela našeg bića i njegovoj sudbini nakon ovog, ze- 

đen 1946. godine. Inače zaljubljenik u auto-moto sport, Vorion je pre kontakta sa "stvaraocima" radio kao izveštač sa trkačkih staza, a oprobao se i kao pisac i izvođač šansona. 
Vorion tvrdi da je u decembru 1973. godine, dok je šetao po vulkanskoj oblasti Klemon-Feran, naišao na svemirsku letelicu. Iz letelice je izašlo nisko humanoidno biće, sa bradom i krupnim očima i obratilo se Vorionu. Biće mu je reklo da se sutra vrati na isto mesto ali da sa sobom ponese primerak Biblije. Sutradan je Vorion učinio kako mu je sugerisano i vanzemaljac, za kojeg će se utvrditi da pripada rasi Elohima, dao mu je kratke lekcije iz biblijske egzegeze, obrativši posebnu pažnju na Knjigu postanja i poverio mu je specifičan zadatak. Prvo što je vanzemaljsko biće objasnilo Vorionu bilo je da reč Elohim koja je prevođena kao Bog, predstavlja množinu, što znači da ljude nije stvorio jedan Bog već više njih. Reč Elohim znači ''oni koji su došli sa neba'' a radi se, zapravo, o vanzemaljskim naučnicima koji su na proputovanjima kroz svemir uočili Zemlju i ocenili da bi na njoj mogao da se razvije život. Elohimi su u svojim genetskim eksperimentima stvorili ljude a i oni su sami imali svoje stvoritelje, što formira lanac stvaranja koji se proteže u beskraj. Stvaranje ljudskog sveta nije trajalo doslovno šest dana, već šest zodijačkih perioda od kojih je svaki trajao 2000 godina (Palmer 2000;Chryssides 2003). 
Kao tvorci ljudske vrste, Elohimi su nas često posećivali kroz istoriju i konstantno nagledaju napredak i razvoj naše civilizacije. Mojsije, Isus, Buda i Muhamed samo su neki od Elohima koji su ljudima prenosili učenja i obezbeđivali duhovnu vezu sa tvorcima. Raelijanci su u mnogim tvrdnjama iz Biblije pronašli dokaze o posetama svemirskih letelica čovečanstvu, a ovaj manir je kasnije prenet i na značajne verske tekstove i drugih religija. Elohimi nastavljaju da posećuju Zemlju kako bi proveravali kako napreduje njihov eksperiment. 
Kako tvrdi Vorion, nadimak Rael, što znači ''onaj koji donosi svetlost'', dobio je od vođe Elohima -Jahvea, prilikom posete njihovoj planeti. Tom prilikom Elohimi su ga poučili i senzualnoj meditaciji, tehnici koju on treba da prenese čovečanstvu a koja pomaže razvoju telepatskih sposobnosti, harmoniji u Univerzumu i razvoju novih moždanih ćelija kod individua. Na početku smatran kontakterom koji prenosi poruke Elohima, Raelov status u pokretu se promenio otkrovenjem da je on, zapravo, rođen iz odnosa Elohima i majke koja je bila ljudskog porekla. U novijim tekstovima se pominje da je Raelov otac sam Jahve, vođa Elohima. Rael se u pokretu doživljava kao elohimski mesija koji donosi novo zodijačko doba, koje će zameniti doba hrišćanskog mesije Isusa, kao što raelijanska crkva treba da zameni hrišćansku. 
Osnovna uloga Raela kao mesije jeste da pripremi dolazak Elohima na Zemlju koji bi trebalo da se dogodi do 2035. godine. Ljudi treba da dokažu dovoljan nivo mudrosti i razumevanja "istine" koju Rael treba da proširi svetom i da ni na koji način ne nagoveste da bi mogli da budu agresivni prema stvara-ocima. Elohimi dolaze u miru, bez namere da osvoje svet, ali će postaviti novu vladavinu koja treba da bude dobrovoljno prihvaćena od ljudi. Raelijanci zbog toga nameravaju da sagrade ambasadu koja će prihvatiti novopridošle Elohime, a Rael poseduje detaljna uputstva koja je. kako tvrdi. dobio od "stvaraoca" u vezi s uslovima koje ova građevina i prateći objekti treba da ispunjavaju. Početna ideja je bila da se planirana ambasada sagradi u Izraelu, pošto Jevreji u Raelovom učenju zauzimaju posebno mesto. Rael, naime, tvrdi da su Jevreji potomci Nefilima, vrste koja je nastala iz seksualnog odnosa Elohima i zemaljskih žena. Međutim, vlasti u Jerusalimu nisu imale sluha za Raelove planove i odbile su da daju raelijancima dozvolu za izgradnju objekta. Raelijanci u međuvremenu razmatraju druge opcije u vezi sa lokacijom ambasade i prikupljaju sredstva za izgradnju (Chryssides 2003;Melton 2009). 
Da bi se Elohimi vratili na Zemlju potrebno je da se uvede sistem koji Rael naziva ''geniokratija'' -što znači da će u vladi moći da učestvuju samo oni ljudi koji imaju 50% veći koeficijent inteligencije od proseka, a prilikom izbora vlasti, pravo glasa treba da imaju samo osobe koje imaju za 10% veću inteligenciju od prosečne. Ova vlada će stvoriti raj na Zemlji rešavajući sve ljudske probleme naukom i superiornom tehnologijom. Pošto se radi o svetskoj vladi, biće uvedena jedinstvena valuta, koja će biti prelazna faza ka ukidanju monetarnog sistema. U novom društvu će postojati jedinstveni kalendar a raelijanci već sada računaju vreme od Raelovog rođenja, pošto veruju da je tada došlo do prelaska iz ere Ribe u eru Vodolije. Elohimi će povesti sa sobom prethodne zemaljske mesije, koji nisu umrli, već naseljavaju druge planete, koji će uz pomoć prosvetljenih raelijanaca predložiti čovečanstvu Elohimsku religiju. Kriminal će se rešavati medicinom -socijalne devijacije će se modifikovati genetskim inženjeringom. Novi sistem će ohrabrivati kulturu zadovoljstva. Raelijanci su hedonistički orijentisani i podržavaju vanbračne odnose, slobodan seks, homoseksualnost, kontracepciju i abortuse. U novom, naučno i tehnološki naprednom društvu bioroboti će zameniti ljude u obavljanju mnogih poslova, a svo vreme će se koristiti za odmor i uživanje, svako će moći da se bavi aktivnostima koje želi -pod uslovom da ne ugrožavaju slobode i prava drugih jedinki. 
Pristupanje Raelijanskom pokretu podrazumeva i inicijaciju putem krštenja. Rael ili neko od raelijanskih biskupa pokvasi ruku vodom i potom je nasloni na čelo inicijanta, u cilju prenošenja ''ćelijskog plana'' u elohimske mašine gde će biti sačuvan za buduće procese kloniranja. Članstvo se sastoji od dva nivoa -kršteni članovi koji mogu da uzimaju različite razmere učešća u pokretu i rukovodeća struktura koja je piramidalno organizovana počev od Raela, pa naniže preko Vodiča, Biskupa, Sveštenika, Animatora, Asistenta animatora do Iskušenika. U pokretu postoji i ''Savet mudrih'' koji kontroliše jeres i kažnjava prestupnike a osnovan je i ženski monaški red -Raelovi anđeli, koji će imati ulogu hostesa, družbenica i ljubavnica elohima i proroka kada dođu na Zemlju (Palmer 1995;2000). "Knjiga koja govori istinu" ili "Pravo lice Boga" 
Nakon kratkog predstvaljanja Raelijanskog pokreta, u narednom delu ćemo preći na pitanja koja smo postavili kao bitna u ovom radu. Da bismo došli do raelijanske kosmologije i eshatologije, razmotrićemo "svete knjige" pokretamonografije i tekstove koje je Rael objavio, kako tvrdi, na osnovu razgovora sa Elohimom, vanzemaljskim bićem, stvaraocem čovečanstva. 
Prvu knjigu, koja predstvalja specifičnu egzegezu biblijskih tekstova, predstavićemo i kroz veći broj citata, s obzirom na to da bi se eventualnom interpretacijom izgubilo na njihovoj sirovoj pragmatičnosti, za koju smatramo da je značajna u relijanskom učenju (Rael 1998). Prva knjiga koju ćemo korisiti, naslovljena kao -Pravo lice Boga, predstavlja prevod engleske verzije na srpski jezik, nastale na osnovu izvorne knjige pod imenom Knjiga koja govori istinu (Rael 1974) i može se pronaći na internet sajtu raelijanskog pokreta.1 Potrebno je naglasiti da se prevod ne može nazvati veštim i da će pojedini njegovi delovi biti navedeni u originalu bez pravopisnih i gramatičkih ispravki, s obzirom na to da suština tumačenja nije dovedena u pitanje. Prevodioci su za potrebe biblijske egzegeze koristili prevod Svetog pisma Đure Daničića i Vuka Karadžića. 
Knjiga koja govori istinu, inače, nudi obilje aspekata koji su veoma interesantni i pogodni za detaljnije razmatranje i analizu, ali ćemo se mi na narednim stranicama ograničiti samo na one koji su od neposrednog značaja za našu temupa ćemo, tako, predstaviti ideje vezane za postanak sveta i ljudske vrste, pitanja ljudske egzistencije, koncept zagrobnog života, nauku i kloniranje. U citatima će pod znacima navoda biti prvo naveden stih iz Biblije koji je predmet Raelijanske interpretacije i, odmah potom, tumačenje njegovog značenja koje je Elohim "diktirao" Raelu. 
Elohim je svoje izlaganje počeo, naravno, sa temom postanka sveta: 
"Postanak, glava 1: 'U početku Elohim stvori nebo i zemlju'. 1:1 -Elohim, pogrešno preveden u Bibliji rečju "Bog", znači na hebrejskom "oni što dolaze sa neba" a osim toga reč je u množini. To znači da su naučnici iz našeg sveta tražili odgovarajuću planetu da bi realizovali svoje projekte. Oni su stvorili, ili još bolje otkrili Zemlju i shvatili da tu postoje svi neophodni elementi za stvaranje veštačkog života iako atmosfera nije bila ista kao naša. 
'Neka pusti zemlja iz sebe travu, bilje što nosi seme i drvo rodno koje rađa po svojim vrstama '. Postanak 1:11,12 -U ovoj veličanstvenoj i ogromnoj laboratoriji, od ničeg sem hemikalija oni su stvorili biljne ćelije iz kojih su nastale razne vrste biljaka. Svi njihovi napori bili su usmereni na reprodukciju. Par listića trave koje su stvorili trebalo je da se reprodukuje samostalno." (Rael, 1998:16) Elohim je dalje objasnio Raelu da su naučnici podeljeni u naučne timove stvorili živi svet u vodi a pomtom i ptice "pod pritiskom umetnika", koji su im podarili raznobojno šareno perje. Sledeći korak je predstavljalo stvaranje kopnenih životinja -prvo biljojeda za koje je već bila formirana bogata vegetacija, a potom i mesojeda, kako bi održavali ravnotežu u lancu ishrane. No, došlo je vreme da se proizvede i Elohimsko remek-delo: 
-To je bilo u trenutku kada su najsposobniji među nama želeli da stvore veštačkim putem ljudsko biće nalik na nas. Svaki tim je radio za sebe i ubrzo smo bili u stanju da uporedimo svoje tvorevine. Međutim, na planeti odakle smo mi, ljudi su se razbesneli kada su čuli da pravimo 'decu iz epruvete', koja bi mogla da budu pretnja njihovom svetu. Uplašili su se da bi nova ljudska bića mogla postati opasna, ako njihove mentalne mogućnosti ili sposobnosti budu superiornije od sposobnosti njihovih stvaralaca. Morali smo ih ostaviti na primitivnom nivou, bez davanja bilo kakvog naučnog znanja, mistifikujući naše akcije. 
'Da načinimmo čoveka po svojem obličju..' Postanak 1:26 -Po našem liku. Možete i sami videti koliko je sličnost zapanjujuća... (ali) su stvaraoci trebali da preduzmu mere da ih stvorena ljudska rasa ne prevaziđe. Stoga im nisu odali velike naučne tajne i držali su ih u neznanju dok su ih u isto vreme obrazovali da bi mogli da im mere inteligenciju. 
'Jedi slobodno sa svakog drveta u vrtu, ali sa drveta od znanja dobra i zla, sa njega ne jedi; jer u koji dan okusiš sa njega umrećeš'. Postanak 2:16 -Ovo znači: možeš učiti sve što želiš, čitati sve knjige koje imamo na raspolaganju, ali nikada nemoj ni taknuti naučne knjige, inače ćeš umreti. 
'Zmija reče ženi... sa svakoga drveta u vrtu.. nećete vi umreti, nego zna Elohim da će vam se u dan kada okusite s njega otvoriti oči pa ćete postati kao Bogovi' Postanak 3:1, 5 -Među naučnicima u ovom timu, neki su bili toliko privrženi svojim malim, ljudskim bićima, svojim 'kreacijama', da su želeli da ovu decu nauče svemu što oni znaju, da i ona postanu naučnici kao što su i sami. (ibid,17) 'Tada im se otvoriše oči i videše da su gol'. Postanak 3:7 -Tada su razumeli da i oni mogu postati stvaraoci i bili su ljuti na svoje roditelje jer su im zabranjivali čitanje naučnih knjiga i smatrali ih sličnim opasnim laboratorijskim životinjama. (ibid, 18) Ovo je međutim imalo posledice po naučni tim koji je podržavao ljudski rod u svom napretku. Njihova vlada im je zabranila povratak na planetu i osudila na život među ljudima, a ostale istraživačke timove je vratila u baze i obustavila dalje eksperimente. 
'I izagnav čoveka, postavi pred vrtom Edenskim heruvima, s plamenim mačem, koji vijaše i tamo i amo, da čuva put ka drvetu od života'. Postanak 2:24 -Vojnici sa atomskim oružjem -dezintegratorima, su čuvali ulaze kuća stvaralaca, da bi sprečili ljudska bića od dalje krađe naučnih znanja. (ibid) No, uplašeni brzim ljudskim napretkom, pre svega na polju nauke, stvaraoci su bili zabrinuti da će ih ljudska bića uskoro dostići i prestići po sposobnostima, što bi potencijalno ugrozilo njihovu planetu, pa su rešili da unište Zemlju i sve njene stanovnike nuklearnim raketama. Međutim kada su izgnani stvaraoci saznali za planove svoje vlade, naredili su Noju da izgradi vasionski brod koji će kružiti oko Zemlje za vreme kataklizme. Raelijanska logika je "protumačila" još jedan apstraktan biblijski motiv na jednostavan način -kako je Noje uspeo da obezbedi prostor za po jedan par svih postojećih vrsta na Zemlji: 
"Na vasionskom brodu će biti po jedan par od svake vrste da bi se one sačuvale, govoreći figurativno. U stvari, vaš nivo znanja će vam uskoro omogućiti da ovo razumete, da je jedna ćelija od svake njene vrste, muški i ženski primerak, sve što je potrebno, da bi se ponovo stvorilo čitavo biće. To je kao kad prva ćelija fetusa u materici svoje majke već poseduje sve informacije za stvaranje ljudskog bića, čak i boju očiju i kose". (ibid,19) Ovo je, nakon početne ideje o stvaranju čovečanstva u laboratoriji -u epruveti, koja je izložena u uvodnom delu knjige, prvi put da se u Raelovoj knjizi eksplicira ideja kloniranja. U ovom slučaju je opisana tehnika poslužila da se "razjasni" motiv Nojeve barke i način na koji je on spasio biodiverzitet. 
U Levitskoj knjizi na mestima gde se opisuje na koje sve načine treba prinositi žrtve (u Raelovoj verziji gde se stvaraoci snabdevaju namirnicama za život na Zemlji), nalazi se još nekoliko opisa koji upućuju na čin "proizvodnje" čovečanstva od strane vanzemaljskih naučnika, na primer, Raelovo tumačenje Knjige Levitske 21:17: "'U koga bi iz semena tvojega od koljena do koljena bila mana na telu, onaj neka ne pristupa da prinosi hleb Boga svojeg' -Ovo je očigledno zbog toga da se izbegne prikazivanje bolesnih i nesposobnih ljudi koji bi bili simbol neuspeha i to bi bilo nepodnošljivo za stvaraoce da gledaju. (ibid, 24) Na sledeći podatak u Knjizi koja govori istinu, koji nam otkriva raelijanski pristup ideji kloniranja, odnosno "stvaranja" ljudskih bića, nailazi se prilikom tumačenja pojedinih stihova iz Knjige proroka Jezekilja: 
"'Sine čovečiji, hoće li ove kosti oživeti?.. i pogledah, i gle, po njima iziđoše žile i meso, i ozgo se koža navuče... i oživeše, i stadoše na noge beše vojska vrlo velika'. Knjiga proroka Jezekilja 37:3, 7-8, 10 -Kao što je pomenuto ranije, svaka ćelija živog bića sadrži sve neophodne informacije da bi se ono rekonstruisalo. Treba staviti jednu ćeliju iz preostalih kostiju u mašinu koja obezbeđuje sve materije neophodne za rekonstrukciju originalnog bića. Mašina obezbeđuje materijal a ćelija obezbeđuje sve potrebne informacije ili planove prema kojima će biće biti konstruisano, baš kao što spermatozoid sadrži sve informacije potrebne za stvaranje živog bića, sve do boje kose i očiju... Sve je ovo vrlo lako da se uradi i vi ćete to raditi jednog dana. Sada možete razumeti korisnost davnog pogrebnog rituala, u kojem su važne osobe bile zaštićene koliko god se to moglo, tako da se jednog dana mogu ponovo oživeti dobijajući besmrtnost. To je deo tajne 'drveta života', tajne večnosti. (ibid, 32-33) Pored toga što se u tumačenju pomenutog dela iz Knjige proroka Jezekilja prvi put nailazi na dodatno pojašnjenje uloge stvaraoca u procesu kloniranja, kao i nagoveštaj tehnologije koja bi, prema rečima vanzemaljaca, uskoro trebalo da postane dostupna i nama (knjiga je pisana nakon susreta Voriona sa NLO, 1973. godine), ovde prvi put nailazimo i na ideju večnog života, odnosno besmrtnosti -koja je, očigledno, rezultat procesa kloniranja ljudskih bića. Vanzemaljac, odnosno Elohim, tumači Raelu u Knjizi proroka Danila dalje opise vaskrsnuća: 
"'I mnogo onih koji spavaju u prahu zemaljskom probudiće se, jedni na život večni a drugi na sramotu i prekor večni'. Knjiga proroka Danila 12:2 -'Poslednja presuda' će omogućiti značajnim ljudima da ponovo ožive. Oni ljudi koji su radili za dobro čovečanstva, koji su verovali svojim stvaraocima i poštovali njihove naredbe, doživeće dobrodošlicu i radost ljudi kada se to bude dogodilo. Sa druge strane, svi zli ljudi će se osećati sramotno pred svojim sudijama i večno će žaliti za primer ostatku čovečanstva. 
'I razumni će se sjati kao svetlost nebeska, i koji mnoge privedoše k pravdi, kao zvezde vazda i doveka'. Knjiga proroka Danila 12:3 -Geniji će biti najcenjeniji i najviše nagrađeni. Oni koji budu podržavali i stimulisali razvoj genija ili da istina pobedi, takođe će biti nagrađeni. 
'A ti Danilo zatvori ove reči i zapečati ovu knjigu do poslednjega vremena; mnogi će pretraživati, i znanje će se umnožiti'. Knjiga proroka Danila 12:4 -Ove reči će se razumeti samo kad čovečanstvo dostigne dovoljno visok nivo naučnog razumevanja, a to je vreme stiglo i sve će se dogoditi. (ibid, 34,35) A dalja svedočanstva u korist ideje kloniranja Rael saznaje iz Knjige propovednikove: 
"'Šta je bilo to je sada, i što će biti to je već bilo..' Knjiga propovednikova 3:15 '... i čovek ništa nije bolji od stoke, jer sve je taština'. Knjiga propovednikova 3:19 -Životinje su takođe stvorene, a biće ni više ni manje ponovo stvarane kao i ljudska bića. Vrste koje nestaju živeće ponovo kada naučite kako da ih stvorite. (ibid, 37) U raelijanskoj kosmogoniji bitno mesto zauzima i ideja da su stvaraoci formirali tri sveta naseljena sličnim bićima, jedan je, naravno, naša Zemlja a ostala dva se nalaze na planetama koje su "relativno blizu". Stvaraoci prate napredak civilizacija na ovim svetovima i ona koja se pokaže najuspešnijom će biti sačuvana, dok će ostale uništiti. Uspeh se, opet, ogleda pre svega u nivou inteligencije i u postignutom naučnom progresu. 
"'Date su ti na znanje tajne Carstva Nebeskog'. Sveto jevanđelje po Mateju 13:11. 
-Tri planete na kojima je život stvoren će se međusobno takmičiti. Ona čije čovečanstvo bude imalo najveći naučni napredak, dokazujući time svoju inteligenciju, naslediće svoje stvaraoce na dan 'poslednjeg suda', pod uslovom da nisu agresivni prema stvaraocima. 
'Jer ko ima daće mu se, i pretećiće mu; a koji nema, uzeće mu se i ono što ima'. Sveto jevanđelje po Mateju 13:12. 
-Oni ljudi koji ne budu u stanju da dokažu svoju inteligenciju, biće uništeni. Ljudska bića su skoro dokazala da su zavredila da budu priznata od svojih stvaralaca, da su jednaki njima. Jedino im nedostaje.. malo ljubavi. Ljubavi jednih prema drugima, a naročito ljubavi za njihove stvaraoce. (ibid, 44) Stav o uništenju onih koji ne budu mogli da dokažu svoju inteligenciju Rael će u svojoj sledećoj knjizi vešto da modifikuje i uklopi u ideju o životu posle ovog, zemaljskog postojanja. Jedna od novih ideja koja se javlja u raelijanskom učenju jeste i ta da planete imaju svoj životni vek i da one, u stvari, nestaju, a čovečanstvo zahvaljujući naučnom razvoju treba da obezbedi odlazak na nove planete ili da stvori novu ljudsku vrstu, koja će se prilagoditi novim uslovima. Objašnjenja biblijskog teksta Elohim završava tvrdnjom koja je postala jedan od ključnih elemenata Raelove doktrine: " Neophodno je da ljudi sada znaju da nema nematerijalnog 'Boga', već da postoje ljudi koji su stvorili druge ljude po svom liku... Besmrtnost je naučna stvarnost, iako to ne odgovara ideji čovečanstva o besmrtnosti. 
Rečenica 'Ali će mnogi prvi biti poslednji i poslednji prvi'. Sveto jevanđelje po Mateju 13:12 -znači da će stvoreni postati stvaraoci kao što su i stvaraoci bili stvoreni. (ibid, 46) U daljem tekstu Knjige koja govori istinu, kako Rael kaže, Elohim je završio s objašjavanjem Jevanđelja i posvetio se prenošenju drugih bitnih znanja i poruka upućenih čovečanstvu. Elohim je, pre svega, objasnio Raelu da toliko često pominjani "kraj sveta" u stvari jeste "kraj crkve". Misija crkve u svetu je završena, širenje poruke, koje će ipak omogućiti stvaraocima da budu prepoznati kada se vrate, vođeno je uz mnogo grešaka, pre svega u težnji crkve da od stvaralaca napravi bogove. Deifikacija je, navodno, bila dobra dok se nije pojvila "civilizacija nauke" i kada je bilo neophodno napraviti oštar zaokret u njenoj filozofiji. Kako beleži Rael, Elohim smatra da je narod naučno razvijenih zemalja zlovoljan prema crkvi i da je vrlo malo vere ostalo u narodu, te da dolazi kraj onima koji žele da nas nateraju da verujemo u prvobitni greh i da se zbog njega osećamo i danas krivim (ibid, 50-51). 
Rael je, naravno, dobio zadatak da proširi svetom "istinu" koju mu je Elohim preneo, a na ljudima je da razmisle da li su spremni da je prihvate. Ukoliko žele da imaju koristi od znanja koje poseduju stvaraoci, ljudi moraju da pokažu da žele sa njima da se sastanu i da su to, uopšte, zaslužili. Pomenuto znanje bi unapredilo naučni razvoj čovečanstva za čitavih 25000 godina. Međutim, kako Rael tvrdi, stvaraoci nisu blizu stavu da je čovečanstvo spremno da se mudro ophodi prema tolikom naučnom napretku i znanjima, naročito imajući u vidu agresivnost koju ispoljava u raznim delovima sopstvenog sveta. Da bi se stvaraoci vratili, čovečanstvo mora da dokaže da je spremno za mir i ujedinjenje. 
Za naš rad je od značaja i način na koji Raelijanci tumače evoluciju, naročito razvoj čoveka. Elohimi su, naime, potvrdili Raelu da su razmišljanja naših naučnika o evoluciji tačna, ali da je prava istina drugačija, u smislu da evolucija nije slučajan proces, i da je prvi organizam na Zemlji bio jednoćelijski a da su nakon toga stvarane sve složenije forme. Ljudi su, tako, "bolji model" majmuna, a sva raznolikost boja i obika -na primer, perje ptica ili zakrivljenja rogova kod pojedinih životinja, koja prema Elohimu nije suštinski bitna, u stvari je delo umetnika koji su sarađivali sa stvaraocima prilikom formiranja flore i faune. Evolucija oblika na zemlji, praktično je evolucija tehnika stvaranja -ostaci lobanja praistorijskih ljudi, na primer, u stvari su prototipovi koji su bili zamenjivani boljim modelima, sve dok se nije dobila verna kopija lika stvaralaca (ibid, 56). 
Raelu je, kako je već pomenuto, pored uloge prenosioca istine, povereno i da pripremi teren na Zemlji za dolazak Elohima. Tačnije, Rael uz pomoć svojih sledbenika treba da obezbedi ambasadu za povratak stvaralaca a u knjizi se iznosi i detaljan, prilično bizaran opis poželjnog lokaliteta, klimatskih uslova, okruženja ali i spisak prostorija i opreme koju ova rezidencija treba da poseduje -počev od broja soba, kupatila, trpezarija i terasa do sala za konferencije i bazena. Za nas je bitno da se u pokretu tvrdi da će način na koji ova ideja bude prihvaćena od strane ljudi biti jedno od merila njihove mudrosti, koje će potom stvaraoci vagati, a finansiranje projekta treba da bude obezbeđeno od donacija Raelovih sledbenika koji će zbog toga biti nagrađeni. Rael treba da odredi predstavnike na svakom kontinentu i u svakoj zemlji koji će da prenose "istinu", a jednom godišnje svi treba da se okupe na planini u blizini ambasade i da intenzivno misle na stvaraoce i da se nadaju njihovom skorom dolasku. Čak i ako Rael ne uspe za života da ostvari misiju koja mu je poverena, Elohimi ga neće ostaviti zaboravljenog pošto ga oni mogu ponovo oživeti, baš kao i sve druge ljude "koji će svojom ljubavlju prema stvaraocima voditi čovečanstvo stazom ljudskog genija, pod uslovom da njihovi posmrtni ostaci budu sačuvani u grobnicama" (ibid, 63). 
U poslednjem poglavlju Knjige koja govori istinu, Rael nas upoznaje sa još jednom osobinom svog sagovornika Elohima, a to je strpljenje i spremnost da odgovori na sva njegova pitanja koja bi mogla da olakšaju ljudima na Zemlji da bolje shvate stvaraoce i njihov svet. Tako u ovom delu razgovora saznaje-mo još detalja o životu stvaraoca, a pojedine teme su posebno interesantne za problem kojim se bavimo. 
Elohim saopštava Raelu, pored ostalog, da je jedno od pravila koje važi u njihovom svetu vezano za ograničenje priraštaja. Stvaraoci mogu da imaju potomstvo ali žena sme da rodi samo dvoje dece -što bi predstavljalo prostu reprodukciju dve jedinke, kako bi se, s obzirom da Elohimi žive deset puta duže od ljudi, a neki od njih žive večni život, izbegla prenaseljenost planete. Elohim savetuje Raelu da se i na Zemlji što pre poradi na razvijanju tehnika kontracepcije i donošenju zakona o maksimalnom broju dece, pošto se čovečanstvo bliži broju od sedam milijardi jedinki, što je slično naseljenosti na planeti stvaralaca. Matematička nekonzistencija i logički propusti su, naravno, očigledni ali Elohim dalje objašnjava Raelu: "Naše telo živi u proseku deset puta duže od vašeg, kao prvi ljudi iz Biblije, između 750 i 1200 godina. Ali naš um, naše pravo ja, može zaista biti besmrtno... od bilo koje ćelije tela, možemo napraviti čitavu osobu od nove materije. Kada smo na vrhuncu svojih sposobnosti i kada nam je mozak najefikasniji, hirurškim putem odvajamo delić našeg tela koji se čuva. Kada umremo, od malog delića tela koji je sačuvan, možemo u potpunosti ponovo napraviti isto telo, kakvo je bilo u vreme kada je delić uzet... sa svim naučnim znanjem i naravno karakterom osobe. Telo je načinjeno od novih elemenata sa mogućnošću trajanja od hiljadu vaših godina. I tako u nedogled. Da bi ograničili rast stanovništva, samo geniji imaju pravo na večnost". (ibid, 67) Svim ljudima sa planete stvaralaca je pri određenoj starosti uzet uzorak ćelija i svi oni se nadaju da će biti izabrani za ponovni život nakon smrti, pa se tokom svog veka trude da zasluže "vaskrsnuće". "Veliki savet", telo koje je sastavljeno od "večnih", sastaje se da donese "poslednju presudu" -ko od umrlih u toku godine zaslužuje da živi još jedan život. Pritom, pre konačnog vaskrsnuća postoji i probni period, koji traje tri životna veka, a po njegovom okončanju savet večnih ocenjuje rad svake osobe i procenjuje da li je zaslužila da se priključi savetu večnih. 
Prema Raelovim rečima, Elohim mu je preneo da u njihovom svetu od sedam milijardi ljudi ima sedamstotina večnih i dvestotinedeset onih koji su na probnom radu, i njih se bira svake godine po sedamdeset. Dece ima samo oko četrdeset miliona i kada postanu punoletna (između 18-21 godine, u zavisnosti od individue), podvrgavaju se operaciji koja im omogućava da žive 750 godina. Kandidati za probni rad i, eventualno, večni život se biraju još i na takmičenjima koja se održavaju tokom godine, a nadmetanja se odvijaju u različitim specijalnostima u kojima se ljudski mozak može iskazati. "Veće večitih" okuplja pobednike iz svih provincija u glavnom gradu i potom bira najbolje od najboljih. Inače, u ovoj etapi razgovora, Rael saznaje da je njegov sagovornik predsednik "Veća večnih", te da je star 25000 godina, da je do sada živeo u 250 tela, da je prvi na kojem je eksperiment uspešno primenjen i da je lično on rukovodio stvarajem života na Zemlji... njegovo ime je Jahve (ibid, 69). U svetu stvaralaca postoji samo jedna religija ili kako Rael prenosi reči Elohima -"Naša jedina religija je ljudski genije" (ibid, 66). 
Druga etapa: "Vanzemaljci su me odveli na svoju planetu" U svojoj drugoj knjizi koja je, navodno, nastala na osnovu ponovnog Vorionovog susreta sa Elohimom, dve godine nakon prvog kontakta, Vorion je preformulisao neke tvrdnje iz prve knjige, probao da razreši nedoumice koje su se vremenom pojavile u čitanju teksta, ali je i značajno razvio učenje, dodavši, pored ostalog, i čitav skup moralnih i etičkih načela -svojevrsno uputstvo za "ispravan" život koji će uspešno voditi ka raelijanskom idealu spasenja i večnog života. Ovoga puta, međutim, Elohim je, kako se tvrdi, svojom letelicom za nekoliko trenutaka prevezao Raela do svoje baze, koja se nalazi "relativno blizu" Zemlji, pa su razgovor vodili u potpuno novom okruženju. 
Kako je nagovešteno u prethodnom delu teksta, Elohim je već na početku druge "etape" prenošenja poruke Raelu naglasio da je ideja o mogućnosti da stvaraoci unište čovečanstvo ukoliko, umesto da krene stazom mudrosti nastavi da se kreće stazom konflikata i ratova, ispoljavanja agresivnosti i primitivnosti, u stvari, pogrešno prevedena i zapisana. Stvaraoci ne predstavljaju bilo kakvu pretnju po čovečanstvo, ali samo čovečanstvo se nalazi na prekretniciukoliko uspe da neutrališe agresiju jednih prema drugima ili prema sopstvenom okruženju i prirodnim resursima, moći će da dostigne "zlatno doba" međuplanetarne civilizacije. U suprotnom, čovečanstvo će ubrzo uništiti samo sebe. Kako prenosi Rael, Elohim smatra da će mogućnost da dođe do kataklizme biti utoliko manja ukoliko se brzo formira vlada genija, geniokratija. Nedovoljno inteligentni ljudi mogu da ugroze opstanak planete podjednako vešto kao što joj geniji mogu doneti prosperitet i sreću. Međutim, ono što je za našu temu interesantno, jeste, da prema Raelu, Elohim tvrdi da čak i ako dođe do razvoja tako nemilog scenarija i čovečanstvo bude suočeno s krajem, samo ljudi koji slede Raela će biti spašeni i na njima će biti zadatak da ponovo kolonizuju devastiranu Zemlju, kao u Nojevo vreme (Rael 1998,150). 

"Blasphemous Rumours"

Ideje koje su skicirane u prvoj knjizi, Rael razvija nakon navodnog drugog susreta sa stvaraocima i nakon boravka na njihovoj planeti. U poglavljima koja je Rael predstavio svetu pokrenuto je više pitanja koja su postala ključna u raelijanskom tumačenju nekoliko krucijalnih religijskih i filozofskih tema, kao što su -postojanje Boga i duše, konceptualizacija raja i pakla ili beskonačnost vremena i prostora. 
Tokom jednog od razgovora, Elohim je, kako bi Raelu približio "istinu" i pojasnio red stvari u Univerzumu, iskoristio budističko učenje o reinkarnaciji kao primer za cikličnost koja vlada u kosmosu. Naime, kako prenosi Rael, budizam uči da nakon smrti duša preminule osobe mora da bude dovoljno spretna kako bi uspela da izbegne sve demone i iskušenja koja je vrebaju, da bi uspela da izađe iz ciklusa reinkarnacije. Ukoliko uspe u tome, duša će dostići konačno stanje blaženstva kroz svojevrsno buđenje. Elohim objašnjava Raelu da je ovo, zapravo, tačan opis, ali samo kada se odnosi na čovečanstvo kao celinu a ne na bilo koju individuu. Čovečanstvo, dakle, mora da izbegne sve demone koji mogu da ga vrate na početak ciklusa razvoja, svaki put kada se pred njega postave izbori. Ovi demoni predstavljaju agresivnost koja postoji između samih ljudskih bića ili koju ona ispoljavaju prema sopstvenom prirodnom okruženju. S druge strane, "blaženstvo" je "zlatno doba" civilizacije u kojem se nauka koristi kako bi služila ljudima. Ukoliko čovečanstvo ne bude dovoljno svesno ovih demona, može mu se desiti da "padne" u ciklus reinkarnacija, odnosno, da se vrati u primitivno stanje, te da mora ispočetka da gradi civilizaciju. Na ovaj način su, praktično, u raelijanskoj doktrini predstavljeni koncepti raja i pakla -gde se raj postiže mudrom i miroljubivom upotrebom nauke, dok je pakao, u stvari, povratak na primitivno stanje u kojem će se čovečanstvo povinovati prirodi, umesto da nad njom dominira i koristi je za svoj boljitak (ibid, 151). 
Elohim je nastavio svoje izlaganje kratkim ontološkim i teološkim kursom. Rael je tako saznao za zakonitost da što je društvo primitivnije, ono više teži da neguje religiju snažnog deističkog karaktera. Ove predstave su podsticane, pored ostalog, povremenim posetama bića sa drugih planeta, među njima i Elohima, kojima je uloga božanstava omogućavala da se osećaju bezbedno prilikom boravka među ljudima, koji svoju agresivnost nisu stavili pod kontrolu. Kako kaže Elohim, i Zemljani će verovatno biti u prilici da se jednog dana primitivnim kulturama predstave kao bogovi, što je opisao kao veoma zabavno iskustvo. Elohim je na ovom mestu iskoristio priliku da ponovo uveri Raela da ne postoje ni Bog ni duša. Posle smrti, naime, ne postoji ništa, osim ako nauka nešto ne stvori na osnovu fizičkog i intelektualnog plana koji je sačuvan u ćeliji. Gubitak težine koji je zabeležen nakon smrti jedinke, predstavlja u stvari energiju koja napušta telo, pošto, kaže Elohim, energija, kao i materija, ima težinu. 
Elohim dalje tvrdi da su stvaraoci uspeli da dokažu da postoje inteligentni svetovi u beskonačno malim dimenzijama, isto kao što zvezde i planete predstavljaju samo atome gigantskog bića. Veoma je verovatno da su i civilizacije u beskonačno malim, kao i u beskonačno velikim svetovima u različitim etapa razvoja sopstvenih civilizacija verovali u kakav nematerijalni entitet kao što je to "Bog". Ovde dolazimo i do jednog od ključnih ontoloških elemenata raelijanske filozofije -Elohim objašnjava Raelu da mora da shvati pravilo koje tvrdi da se "sve nalazi u svemu" (ibid, 154). Ovo bukvalno znači da u svakom atomu naših ruku, na primer, postoje milioni svetova u kojima se veruje ili ne veruje u Bogove i duše, i da naš vremenski period od jednog milenijuma predstavlja vreme dovoljno da gigantsko biće, kojem je Sunce samo jedan od atoma, napravi jedan jedini korak. Vreme je obrnuto proporcionalno masi, tačnije, obliku života. Sve u Univerzumu je živo i u harmoniji je sa beskonačno velikim i beskonačno malim. Raj ne može da postoji, pošto u beskraju univerzuma ne postoji centralno mesto koje bi on mogao da zauzme. Isto tako, kada bi duša postojala, bilo bi nepojmljivo gde bi ona mogla da ode nakon smrti, ponovo uzimajući u obzir beskraj u kojem se nalazimo. Pitanje postanka sveta je besmisleno, pošto onaj koji ga postavlja ne shvata pojam beskonačnosti -koja se odnosi kako na prostor, tako i na vreme. Ne postoji ni početak ni kraj, pošto "ništa nije izgubljeno, ništa nije stvoreno, već je sve transformisano" (ibid, 155). Materija može da se menja prema željama onih koji su dostigli potreban naučni nivo da bi to i ostvarili. 
Naravno, kako Elohim kaže, evidentno je da ograničenom ljudskom umu nije lako da shvati na pravi način ideju beskonačnosti, pa je jednostavnije stvoriti božanstva za koja će se verovati da su odgovorna za svet. Oni koji postavljaju pitanje da li postoji život na drugim planetama, pravi su primer ograničenih umova, nevoljnih da shvate da čovečanstvo nije nikakav izuzetak, već samo jedan mali deo u vremenu i prostoru beskonačnog univerzuma. 

"Near Wild Heaven"

Elohim je potom objasnio Raelu da ljudski rod može da ostvari istinski raj na zemlji, dovoljno je samo da postojeće tehnološke resurse i njihov dalji razvoj usmeri ka dobrobiti čovečanstva, umesto ka daljoj militarizaciji, nasilju i uslovima koji omogućuju velike profite pojedincima. 
Nauka i tehnologija mogu u potpunosti da "oslobode" čovečanstvo, i to pre svega u smislu da ga oslobode od obaveze da radi za život. Sve poslove za ljudski rod treba da obavljaju roboti, a ljudi treba da se bave onim aktivnostima za koje su stvoreni -da misle, stvaraju i "cvetaju". Štaviše, Elohim je uverio Raela da je za ljude u potpunosti degradirajuće da moraju da rade da bi se prehranili i to da rade poslove koje mogu umesto njih da obavljaju, kako kaže, sasvim jednostavne mašine (ibid, 156-157). Nakon dalje elaboracije problema, u kojoj se Elohim dodirnuo i "primitivnih" stubova ljudske civilizacije, podržavanih od strane primitivnih religija, kao što su već pomenuti rad, zatim porodica i država, odnosno, patriotizam -što zaslužuje posebnu analizu i izlazi iz okvira ovog teksta, kako bi uverio Raela u ispravnost svojih stavova njegov domaćin je rešio da ga povede na elohimski "drugi svet" i da mu pokaže kako može da funkcioniše teraformirani2 raj. 
Put do ove planete u elohimskom efikasnom prevoznom sredstvu trajao je nešto duže nego put do njihove prve baze. Kada su izašli iz letećeg tanjira, kako prenosi Rael, ostao je zapanjen gotovo neopisivim prizorom koji se pružao pred njim. Krupni cvetovi, svaki lepši od prethodnog između kojih su se kretale prelepe životinje, ptice raznobojnog perja, ružičaste i plave veverice, grane drveća koje su se povijale pod teretom ogromnog voća i predivnih cvetova -sve ovo je kreiralo panoramu raja koja je ostavljala bez daha. Temperatura je, kako opisuje Rael, bila prijatna a vazduh je bio parfimisan mirisnim notama brojnih egzotičnih cvetova. Kroz drveće su se nazirale konture zgrada u obliku školjki blistavih boja, koje su činile harmoniju s vegetacijom, a kako su se peli na jednu uzvišicu, pred njima se ukazivao svet bogate vegetacije kroz koju vijugaju brojni potoci, dok se na horizontu videlo azurno more kako blista pod zracima sunca. Na jednoj čistini dočekala ih je grupa ljudi koji su, kao i Rael, očigledno bili Zemljani i uglavnom su bili nagi ili, pak, ogrnuti raznobojnim svilenim tkaninama. Nakon što su iskazali poštovanje Elohimima u čijoj pratnji je Rael stigao, svi su seli na stolice uklesane u stenama prekrivene krznom koje je održavalo savršenu temperaturu, a mnoštvo posluge je počelo da im donosi poslužavnike pune voća, grilovanog mesa sa ukusnim sosevima i pića "nezaboravnog ukusa". Ljudi koji su izneli hranu bi potom kleknuli u parovima iza svakog gosta, spremni da ispune svaku njegovu želju. Ceo prostor je ispunila prelepa muzika a pred njima su se pojavile mlade, nage plesačice izvajanih tela. Među gostima koji su izgledali kao Zemljani bilo je četrdesetak ljudi, različitih kompleksija -belih, žutih i crnih žena i muškaraca i svi su pričali jezikom koji Rael nije razumeo a koji je podsećao na Hebrejski. Pored Elohima i Raela sedeli su mladi čovek sa bradom, zgodan i sa misterioznim osmehom koji je ulivao poverenje, zatim čovek plemenitog lica sa gustom i dugom crnom bradom i korpulentan čovek azijatskog izgleda i obrijane glave. Na kraju obroka Elohim je objasnio Raelu da se nalaze na planeti stvaralaca, u delu koji je namenjen za ljude sa Zemlje, koji tu nastavljaju da žive zahvaljujući "naučnoj tajni večnosti, koja je bazirana na jednoj jedinoj ćeliji" (ibid, 161). 
Oblast je, u stvari, bila velika i predstavljala je čitavu planetu, na kojoj su obitavali i članovi Veća večnih i 8400 ljudi sa Zemlje, koji su u tom trenutku živeli na planeti. Kako je objasnio Elohim, to su ljudi koji su u svojim životima dostigli neophodan nivo otvorenosti prema "beskonačnom", koji su obezbedili čovečanstvu napredak s primitivnog nivoa svojim otkrićima, pisanjima, uspešnim organizovanjem društva i njihovim primernim iskazivanjem bratstva i ljubavi. 
"Večiti" koji žive na ovoj planeti, i ljudi i Elohimi, svoje vreme organizuju i provode isključivo prema sopstvenim željama. Oni mogu da rade ono što im pričinava zadovoljstvo -da vrše naučna istraživanja, da meditiraju ili da se bave muzikom i slikarstvom, ili, pak, ne moraju da rade apsolutno ništa ako im je to želja. Sluge koje je Rael video prilikom obeda, kao i plesačice, u stvari su biološki roboti, stvoreni da se povinuju željama Večnih i potpuno nespo-sobni za bilo kakav vid neposlušnosti ili agresije. Oni obavljaju sve prljave i neinteresantne poslove a svaki pojedinac na planeti ima na raspolaganju deset ličnih robota u proseku. Mašine koje su kontrolisane složenim kompjuterskim sistemima proizvode ove robote prema nekoliko idealnih tipova, ali se bilo kojem robotu mogu "ugraditi" željene specifičnosti -a postupak je razvijen u toj meri da se na osnovu fotografije nekoga sa Zemlje može napraviti njegova replika. Večni žive u gradovima čiji arhitektonski stilovi mogu, takođe, da se modifikuju prema trenutnoj želji i raspoloženju, na planeti nema zime, ali pošto su Elohimi ovladali i kontrolom klimatskih uslova, oni proizvode kišu noću na mestima na kojima je to potrebno i na kojima to žele. Sve što donosi zadovoljstvo je u ovom svetu poželjno, pod uslovom da ne čini štetu nikome. Za razliku od Zemlje, na kojoj se tek polako izlazi iz tabua vezanih za različite vrste sloboda i seksualnosti, na planeti večnih sve slobode su ostvarene. 
Pre nego što je poveo Raela u dalji obilazak, Elohim mu je objasnio i ko su ljudi koji su sedeli u njihovoj blizini za vreme ručka. Elohim mu je, redom, predstavio Isusa, Mojsija, Iliju, Budu i Muhameda (ibid, 162). 

"Engines of Creation"

Kako bi Raela u potpunosti upoznali s mogućnostima koje njihov naučni nivo dozvoljava, Elohimi su ga poveli do mašine pomoću koje proizvode robote i pokazali su mu njene performanse. Nakon nekoliko instrukcija koje su uneli u mašinu, zamolili su Raela da stane ispred staklenog prozora, visine oko dva metra i širine oko jednog metra, iza kojeg se nalazila prostorija puna nepoznate tečnosti. Kako Rael tvrdi, pred njegovim očima su počeli da se pojavljuju delovi materije koju je, ubrzo, mogao da identifikuje kao ljudski skelet, da bi se nakon toga oko skeleta formirala mreža nerava, mišićna masa, pa potom i koža i kosa. Ubrzo je ispred Raela stajalo atletsko biće u ljudskom obliku, njegov lični biološki robot. Da sve bude interesantnije, Elohimi su naložili robotima da u mašini naprave novog biološkog robota na osnovu slike drage osobe koju Rael nosi sa sobom. Par minuta kasnije, Rael je mogao da zagrli svoju majku čiju je sliku dao Elohimima a oni su formirali identičnog robota. 
Kao vrhunac ove predstave, Raelu je predstavljen jedan od "dokaza" za tvrdnju koja će u učenju Raelijanskog pokreta zauzeti izuzetno značajno mesto. Naime, Raela su ovog puta zamolili da im dozvoli da uzmu uzorak tkiva sa njegovog čela i nakon što je to obavljeno, od Raelove ćelije su stvorili njegovu potpunu repliku. Elohim je, potom, objasnio Raelu da na osovu fotografije ili zamisli mogu da naprave biološkog robota, odnosno, kopiju fizičkog tela, ali da se od uzorka ćelije jedinke dobija kompletna individua s identičnim sećanjima, ličnošću i karakterom. Elohim je objasnio Raelu da je razlika između njih samo u tome što njegov replikant zna da će biti uništen, ali mu to ne smeta, pošto je svestan da on nije ništa drugo do Rael sam, koji će nastaviti da živi -što je "još jedan od dokaza, ako su dokazi uopšte potrebni, da ne postoji dušaili čisto duhovni entitet koji je jedinstven za svako telo -u šta određeni primitivni ljudi veruju" (ibid, 167-168). 
Nakon ovih prezentacija, Raela su odveli u novu prostoriju i pokazali mu još jednu mašinu. Objasnili su mu da u njoj drže pohranjene ćelije zlih i opasnih ljudi, koji će da budu ponovo kreirani kako bi moglo da im se sudi kada za to dođe vreme. Kako Rael prenosi, uglavnom se radi o genetskom materijalu ljudi koji su širili nasilje i razne druge vrste agresije i "nenormalnosti", i to pored činjenice da su bili u potpunosti opremljeni da spoznaju "istinu" ali nisu imali dovoljno razuma da to i učine. Oni će biti oživljeni kako bi dobili kaznu koju zaslužuju a sudiće im ljudi kojima su naneli patnju ili njihovi potomci. 
Posle ovog niza šokantnih saznanja u koja je upućen, Elohimi su omogućili Raelu da oseti još jednom sva blaženstva koja večni život u elohimskom raju nudi, u nameri da ga relaksiraju i pripreme za naredne zadatke. Sutradan, prema Raelovim tvrdnjama, Elohim mu je otkrio u potpunosti ulogu koju su stvaraoci za njega pripremili i poverio mu je nekoliko konkretnih zaduženja. 
Najpre su Elohimi pomoću još jedne mašine "probudili" delove Raelovog mozga i omogućili mu da ubuduće koristi sav njegov potencijal. Od tog trenutka, tvrdi Rael, Elohimi će gledati kroz njegove oči i slušati kroz njegove uši, a biće u mogućnosti i da preko njegovih ruku isceljuju sve kojima je pomoć neophodna i koji pomoć zaslužuju. 
Elohim je upoznao Raela sa činjenicom da oni posmatraju svakoga. Ovo im je omogućeno velikim kompjuterskim sistemima koji vrše konstantno nadgledanje celog čovečanstva i stvaraoci su uvek upućeni u to da li su aktivnosti svakog pojedinca na Zemlji motivisane ljubavlju i istinom ili mržnjom i agresijom. Kada dođe vreme za evaluaciju, oni koji su krenuli pravim putem će dobiti priliku da žive večnim životom na ovoj rajskoj planeti, oni koji nisu postigli ništa pozitivno u životu ali nisu činili ni loše neće biti ponovo stvoreni, dok će svi oni čija su delanja bila posebno negativna biti ponovo oživljeni, kako bi mogli da budu kažnjeni prema zasluzi (ibid, 171-172). 
Raelu je poverena uloga elohimskog ambasadora na Zemlji, kao i titula "Vođe vodiča". Odobreno mu je da oformi kongregaciju vodiča koji će biti pod njegovim nadzorom, a čija je uloga da ispravno i revnosno prenose poruku Elohima. Rael se mora u potpunosti posvetiti širenju misije i ne treba da brine za egzistenciju svoje porodice, pošto će mu njegovo sledbeništvo pomoći i zbog toga neće biti zaboravljeno, kao što neće biti zaboravljeni ni svi oni koji mu budu pravili probleme u širenju "istine". Kao što će biti ponovo stvoreni da bi bili kažnjeni svi oni koji su ismevali prethodne proroke, Isusa, Muhameda i Budu, na primer, tako će i njegove oponente sačekati ista sudbina. Kompjuteri koji nadgledaju čovečanstvo u trenutku smrti svake jedinke, sa distance automatski uzimaju ćelijski uzorak kako bi kasnije mogli da ih ponovo kreiraju ukoliko za to postoji zasluga. Raelijanski pokret mora da postane "religija svih religija" -Elohim je insistirao da se radi o "pravoj" religiji ali "ateističkoj" (ibid, 173). Dok se pripremaju uslovi za izgradnju elohimske ambasade, Rael treba da formira centar u blizini svog mesta boravka, gde će obučavati sledbeništvo za dalje širenje poruke. U tom cilju, Elohim je Raleu dao nove zapovesti kojih će članovi pokreta morati da se pridržavaju: 
Svaki član mora bar jednom u životu da se pojavi pred Vođom vodiča, kako bi u ličnom kontaktu predao svoj "ćelijski plan", koji će da bude pohranjen u elohimskim mašinama. Svaki član mora najmanje jednom dnevno da misli na Elohime, svoje stvaraoce, i da širi poruku u svojoj okolini svim mogućim sredstvima. Najmanje jednom godišnje svako mora da donira najmanje jedan procenat svojih godišnjih prihoda Vođi vodiča, kako bi on mogao u potpunosti da se posveti svojoj misiji i putovanjima po svetu zarad širenja poruke. Svako mora bar jednom godišnje da pozove lokalnog Vodiča u svoj dom i da okupi sve zainteresovane koji bi saslušali poruku i dobili objašnjenje svih njenih dimenzija. 
Rael je poslednji prorok pred Sudnji dan, prorok religije svih religija, demistifikator i pastir pastira, koji je najavljen u svim religijama od strane svih drevnih proroka, predstavnika Elohima. On je prvi prorok koga će moći da shvate samo naučno razvijena bića a njegove reči će biti nepojmljive primitivnom narodu (ibid, 175-176). 

Clonaeverything

Po prelasku s reči na dela, odnosno u cilju ostvarivanja zadataka koji su im, navodno, postavljeni od strane Elohima, Raelijanci su pokrenuli niz kontroverznih projekata pod zbirnim nazivom ''Valiant Venture Ltd.''. Najviše pažnje javnosti izazvalo je, svakako, osnivanje organizacije ''Clonaid'' 1997. godine, u svrhu skladištenja DNK materijala i kloniranja članova. Prva laboratorija je otvorena u SAD 2001. godine, ali je zbog zakonskih propisa o kloniranju ljudskih bića morala da bude izmeštena, najverovatnije na Bahame. Od ostalih organizacija povezanih s pokretom, ''Ovulaid'' nudi usluge, bilo heteroseksualnim, bilo homoseksualnim parovima koji ne mogu da imaju potomstvo. U organizaciji tvrde da mogu da obezbede potomstvo po zatraženoj specifikaciji. ''Insuraclone'' služi za obezbeđivanje ljudskih ćelija u cilju kloniranja organa ili lečenja bolesti. Organizacija ''Clonapet'' bi trebalo da omogući vlasnicima da sačuvaju ćelije svojih kućnih ljubimaca kako bi posle smrti mogli da budu klonirani (Chryssides 2003, 56). 
Raelijanski pokret je 2002. godine dospeo u žižu javnosti objavivši, dan nakon Božića, da je prva klonirana ljudska beba rođena. Direktorka projekta Klonejd, Brižit Boasilje je na konferenciji za novinare održanoj u hotelu "Holidej In" na Floridi, obavestila prisutne da je rođena devojčica kojoj su dali ime Eva. Navodno je postojao i dogovor da ekspertski tim izvrši testiranja nad novorođenčetom, kako bi se njeno poreklo potvrdilo, ali nakon niza odlaganja do njega nikada nije došlo. Jedan od ishoda ove objave bila je i intenzivna polemika koja se razvila među naučnim radnicima koji su zastupali pro i kontra stavove u vezi s terapeutskim i reproduktivnim kloniranjem, i zauzimali strane u etičkim i moralnim osudama postupka i njegovih potencijalnih aktera (Ingram-Waters 2009). I pored snažnih kritika koje su dominirale u javnosti povodom ove objave, direktorka projekta je već naredne godine objavila da se očekuje skori dolazak na svet još dve klonirane bebe a da je 5 od 10 pokušaja formiranja embriona uspešno obavljeno. Nakon niza nastupa u medijima ali i problema koje su rukovodioci Klonejda imali pred lokalnim sudovima, Brižit Boasilje je saopštila da je 2003. godine Evina porodica rešila da "nestane", usled prevelikog interesovanja i pritiska javnosti i da ona nije u mogućnosti da ostvari kontakt s njima. Prema svedočenjima članova pokreta, sam Rael je, nakon objavljivanja vesti, na jednom od sastanaka izjavio da je Boasilje zaslužila Nobelovu nagradu ukoliko je stvarno uspešno izvela kloniranje, a ukoliko nije, onda se radi o "najlepšoj naučnoj šali", koja je svakako doprinela da se poruka pokreta čuje širom sveta (Palmer 2004, 191). 
Rael je 2001. godine objavio knjigu "Yes to human cloning", koja bi trebalo da predstavlja njegov dalji doprinos u postizanju besmrtnosti čovečanstva. Rael smatra da je kloniranje ljudskog organizma samo prvi korak u postizanju večnog života. Sledeća faza bi trebalo da omogući da osobe budu klonirane direktno u uzrast između 15 i 16. godine života, pomoću tehnologije koja je nazvana "ubrzani proces rasta". Međutim, ovakva jedinka bila bi samo fizička kopija, a da bi se postigao ideal besmrtnosti potrebna je i treća, finalna faza. U ovoj etapi, za koju Rael kaže da je već u razvoju, ljudska memorija i ličnost bi se "daunloadovale" u kompjuter u kojem bi mogle da egzistiraju određeno vreme pa, čak, i da prošire svoja znanja i iskustva koristeći prednosti virtuelnog sveta. Potom bi mogle da budu ponovo "aploudovane" u kloniranu osobu i tako bismo, jednostavno, bili u prilici da se probudimo ponovo u mladom telu sa svim svojim sećanjima i očuvanom ličnošću. Kada tehnika uznapreduje, prelazak memorije i ličnosti bi se izvodio direktno iz starog u novo telo. Ovaj proces bi mogao da se ponavlja u nedogled, kada god je potrebno obnoviti fizičko telo (Rael 2001, 35-36). 
Mistifikacija "demistifikovanog" Kao što smo na prethodnim stranicama mogli da vidimo, Raelijanci nude neuobičajenu i prilično koherentnu doktrinu, koja kao da pokušava da premosti jaz između religije i nauke. Pomenuto čini, pored ostalog, i na veoma eksplicitan način, insistirajući na mantri "nauka je naša religija". I stvarno, inteli-gencija i nauka zauzimaju suštinsko mesto u raelijanskom učenju i slobodno se može reći da se oko njih, uz pojmove mira i ljubavi, te agresije i mržnje, gradi celokupna Raelova doktrina. U raelijanskom učenju su, gde god je to bilo moguće, svi osnovni koncepti u kojima bitnu ulogu igra večna tema odnosa i borbe između dobra i zla, predstavljeni kroz opoziciju inteligentno (naučno) / primitivno. 
Raelijanski vanzemaljci se po mnogo čemu razlikuju od njihovih predstava u drugim NLO pokretima. Oni su, kao i mi, u potpunosti humanoidni, samo su daleko napredniji u naučnom smislu. Rael svo vreme referira na Elohime i njihove aktivnosti koristići termine i sintagme kao što su naučnici, naučni timovi, laboratorije, naučni eksperimenti i tome slično. Čini se da je i njihov opis kao ljudi onižeg rasta, sitnije građe, u funkciji naglašavanja njihovih intelektualnih sposobnosti a ne fizičke moći -njima snaga i veličina nisu potrebne budući da vladaju naukom. Mi smo, u stvari, toliko nalik vanzemaljcima zato što smo bukvalno stvoreni po njihovom liku. 
Jedno od originalnih rešenja u raelijanskom učenju jeste ideja da se ljudska besmrtnost može postići tehnikom kloniranja. Naime, i drugi NLO pokreti nude ideje spasenja formirane i ispričane u tehnološkom ključu, da ne pominjemo razlike u odnosu na "konvencionalnije" relgije, ali se one razlikujiu od raelijanske. Nebeska kapija, Eterijus, Aštar komend i Unarijus, da pomenemo samo neke, nude spasenje odlaskom u svemir ili silaskom vanzemaljaca u naš svet, neke od njih smatraju vanzemaljska bića bogovima ili božjim emisarima (cf. Sinani 2010b), ali jedino su kod Raelijanaca ljudi ti koji preuzimaju ulogu stvaraoca u trenutku kada otvore um za beskonačnost i kada postignu zahtevani nivo naučnog znanja -i to tehnikom koja nije u potpunosti nepoznata naučnom svetu. Kada se ima u vidu raelijanska kosmologija, kloniranje kao rešenje za tajnu večnog života predstavlja, zapravo, logičan i konzistentan korak, s obzirom na to da se u raelijanskim svetim knjigama tvrdi da je svet nastao upravo u laboratoriji, odnosno -epruveti, to jest, da su ga stvorili naučnici na osnovu manipulacije DNK materijalom, odnosno kloniranjem. 
Raelijanci insistiraju na tvrdnji da oni predstavljaju ateističku religiju. Prema Raelovom učenju, Bog ne postoji, kao što ne postoji niti bilo kakav entitet koji bi bio ekvivalent konceptu najčešće poznatom kao duša, i svi rituali primitivnog čoveka predstavljaju besmislicu. Sve manifestacije koje primitivan čovek tumači kroz prizmu natprirodnog mogu se objasniti u naučnom ključu. Duša je zamenjena genetskim kodom, a smrt, na osnovu činjenice da su materija i energija neuništive, već da samo mogu da menjaju svoju formu, predstavlja upravo i samo transformaciju -rasipanje i preraspodelu energije za one koji ne zaslužuju ponovni život ili, pak, kloniranje i večnost za one koji to zaslužuju. 
Kada je o drugim eshatološkim motivima reč, planeta Elohima iz raelijanskog učenja, na kojoj se večno živi, očigledno predstavlja idealtipski model raja -planeta večnih je svojevrstan artificijelni raj. Štaviše, raelijanska doktri-na nam govori da, zapravo, nije bitno gde će se raj nalaziti. Nauka obezbeđuje uslove za njegovo postojanje -bilo to u budućnosti na Zemlji ili na već postojećoj planeti stvaralaca. Čovečanstvo treba da ostvari uslove za rajski život, tačnije u raelijanskom učenju se ne radi toliko o raju per se, već o beskonačnom "rajskom" životu. Čak se i u osnovnim ritualnim praksama u raelijanskom učenju pravi distinkcija u odnosu na "primitivna" religijska ponašanja. Tako, na primer, molitva ne predstavlja puki pokušaj da se umilostivi neko natprirodno biće, već se radi o telepatskoj komunikaciji s našim stvaraocima, a verovatno je suvišno u ovom kontekstu komentarisati ritual inicijacije koji podrazumeva uzimanje genetskog materijala od inicijanta i njegovo pohranjivanje zarad potonjeg oživljavanja. 
Na kraju, Rael insistira na tome da je u obraćanjima Elohima poneo, pored ostalog, i titulu -demistifikatora. On je prvi mesija koji traži da se razume, a ne da se veruje! Međutim... Prilikom čitanja Raelijanskih svetih knjiga i tekstova, neodoljivo se nameće utisak da se nalazimo na polju interesantnog hibrida -naučne epske fantastike. Pored svih nastojanja da se potencijalnim sledbenicima obrati u naučnom diskursu i predstavi kao "donosilac svetla", pre svega u smislu objašnjenja drevnih istina u racionalnom maniru i razbijanja primitivnih zabluda i strahova, u Raelovom učenju postoji više mesta u kojima se perpetuiraju ili reinterpretiraju misterije i u kojima se objašnjenje zasniva na uverenju. 
U osnovi doktrine su bar dva aspekta koja iznova mistifikuju, kako se u pokretu veruje, demistifikovane religijske teme. U tom smislu, prvo u oči upada ekskluzivitet Raelovog otkrovenja. Naime, Rael je jedina osoba koja je u kontaktu s Elohimima i za njegove susrete sa stvaraocima prilikom kojih je primio učenje i poruku o pravoj istini, te zaduženja i celokupnu misiju, ne postoje svedoci, niti bilo kakve potvrde, pa je svim potencijalnim sledbenicima preostalo samo da veruju u njihovu istinitost -što ga, u osnovi, čini samoproklamovanim mesijom (cf. Chryssides 2003, 57-58). 
Dalje, u raelijanskom objašnjenju porekla sveta i čovečanstva oslanjanjem na eksplanatorni potencijal tvrdnje "sve je u svemu" otvara se prostor za resakralizaciju i remitologizaciju teme za koju je, navodno, dato naučno objašnjenje. Poreklo univerzuma je nedokučivo u svojoj krajnjoj instanci, pošto je univerzum beskonačan -beskonačno veliki i beskonačno mali, ali naši ograničeni umovi to ne mogu da shvate dok ne dođe zlatno doba i vreme kada ćemo da primimo znanje od Elohimačak i kada bi za njihovo postojanje postojali dokazi. Tumačenje se, naravno, zasniva na verovanju koje se ne može dokazati, a pitanje "početne tačke" ili prapočetka postavljeno je na pijedastal nedodirljivosti, pošto se svako dovođenje u sumnju ovako postavljene teorije tumači ili osuđuje kao primitivnost, ili udaljenost od potrebnog nivoa naučnog znanja koje Elohimi poseduju, u šta, ponovo, može samo da se veruje. 
Pored, mora se priznati, inovativnog čitanja verskih tekstova i osavremenjenih kosmoloških motiva, u doktrini raelijanskog pokreta nailazi se na brojne teme i ideje koje predstavljaju već poznat korpus postojećih religijskih učenja. 
Tako, ne možemo da se otrgnemo utisku da Raelovi Jahve i Elohimi poseduju sve prerogaitve u drugim religijama konvencionalnije predstavljenih Boga i božanstava. Naime, Elohimi su stvorili čovečanstvo i mnoge svetove, oni poseduju moć da isceljuju, kao i moć da odlučuju ko će živeti ponovo, ko će biti kažnjen a ko, jednostavno, zaboravljen. Pritom, oni propisuju uslove koji moraju da budu ispunjeni i, na kraju, presuđuju da li smo ih i u kojoj meri poštovali. Elohimi su sveprisutni -sve vide, sve čuju i sve znaju, prate život svake individue na Zemlji pomoću svojih kompjutera. Oni zahtevaju poštovanje, ljubav i molitveili rečju, religijsku odanost. I, naravno, oni su nosioci "istine", a njihove moći jesu objašnjene u kvazinaučnom diskursu, ali su podjednako natprirodne, odnosno, božanske. 
Besmrtnost, odnosno, spasenje i večni život su u Raelijanskoj eshatologiji koncepti koji su dostupni, ali uslovljeni već viđenim mehanizmima koji pokušavaju da obezbede versku odanost, što opet predstavlja reinterpretaciju ideje da spasenje treba zaslužiti načinom života koji religija propisuje. Podsetimo se, klonirani i nagrađeni će biti samo oni koji to budu zaslužili svojim životom članovi pokreta koji predano šire poruku i pomažu u Raelovoj misiji, pojedinci koji svojim delima pomažu razvoj nauke i prosperitet civilizacije, kao i svi oni koji čine više dobra nego zla okruženju i drugim ljudima. Mesta su, ipak, ograničena a nada u spasenje pritisnuta brojnim strepnjama. Šanse da ljudi krenu stazom mudrosti i da Elohimi dođu su 1:1000, tvrdi Rael, mada čvrsto veruje u pozitivan razvoj događaja (Rael 2005, 248). Ukoliko se ljudski rod ne dozove pameti i ne prekine s upotrebom nauke i svog intelekta za agresiju i razaranje, atomski rat će izazvati kataklizmu, Elohimi će spasiti samo 144000 odabranih, koji će potom obnoviti život na Zemlji. Ukoliko se, pak, čovečanstvo osvesti i počne da koristi svoju inteligenciju i nauku za ostvarivanje mira i dobrobiti ljudskog roda, čovečanstvo će ući u Zlatno doba međuplanetarne civilizacije i pokazaće da zaslužuje elohimsko nasleđe. 
Kao i prethodno pomenute teme, i motivi konačnog suda, te pravedno određene nagrade i kazne zauzimaju bitno mesto u raelijanskoj doktrini, kao i u mnogim drugim religijskim sistemima. U Raelovim novijim tekstovima, čak se eksplicitno zahteva apsolutna poslušnost unutar pokreta -stvoreni ne sme da sudi stvaraocu, prorok se mora slušati jer ko ne poštuje proroka, ne poštuje stvaraoce koji su ga poslali (Rael 2005, 218). U pojedinim stavovima može se pročitati i pretnja onima koji ne prihvate učenje, te da će im se loše stvari dešavati u životima i pre nego što svetu dođe kraj i oni budu ponovo kreirani, samo da bi bili kažnjeni. 

Zaključak

Raelijanska religija je, kao što smo mogli da vidimo, "kompletan proizvod". Raelijanci pružaju osnovnu religijsku ponudu i, pritom, predstavljaju učenje značajno drugačije od dominantne religijske tradicije u zapadnoj kulturi. Raelijanci, u stvari, zastupaju jedinstvo religije koje je nagovešteno kako na svetovnom -potenciranjem potrebe za jedinstvom ljudske rase, jezika i vlade -tako i na religijskom planu, objedinjavanjem različitih verskih spisa i smeštanjem svih velikih mesija i bitnih pojedinaca iz različitih svetskih religija u elohimski raj, gde su predstavljeni kao izaslanici jedne civilizacije koja je sve stvorila. Naravno, pomenuto jedinstvo će se ostvariri ukoliko svet prihvati "poslednju" istinu, novo učenje koje promoviše Raelijanski pokret i Rael kao "poslednji" mesija. 
Međutim, mada se na njih često referira kao na originalnu i radikalno drugačiju ideju, kao i kod većine drugih novih religija, i u slučaju Raelijanskog pokreta "novo" učenje i "nova" istina se odnose na nove interpretacije već postojećih religijskih motiva i tema, koje podrazumevaju oslanjanje na poznate mehanizme postizanja religijske odanosti. Ovakvo tumačenje je logično i očekivano, imajući u vidu činjenicu da je fundamente svoje doktrine Rael formirao na tumačenju Biblije, vremenom razrađujući pojedine aspekte i inkorporirajući motive iz drugih verskih tradicija i tekstova. Ne treba, naravno, zaboraviti ni da je ideja kontakta sa vanzemaljskim bićima nalik bogovima baštinjena još od kraja XIX i početka XX veka, a pretpostavljemo da nije puka slučajnost ni činjenica da je Rael svoje otkrovenje doživeo nedugo nakon objavljivanja Denikenovog bestselera Božanske kočije, veoma uticajnog u krugovima poklonika teorije o "drevnim astronautima" (Daniken 1969). Međutim, i pored svega navedenog, Raelove interpretacije Biblijskih učenja izazivaju veliku pažnju javnosti i ne može im se u potpunosti osporiti inovativnost. Ovo se, možda, ponajviše odnosi na svojevrsnu "sakralnost" koju nauka poprima u raelijanskoj doktrini, kao i na promociju hedonističkog pristupa životu i na ideju o kloniranju kao tehnici koja će čovečanstvu obezbediti večni život. Poslednja dva aspekta su, čak, uzročnoposledično povezana, kako tvrdi Rael, pošto je za ljude koji su naučeni da je život stvoren da bismo patili i žrtvovali se, smrt rešenje za izlazak iz "doline suza", dok je za ljude koji misle da su rođeni da bi uživali u životu kloniranje način da im se ispuni san o besmrtnosti (Rael 2001, 11). 
Raelijansko koketiranje s naukom, trka njihovih projekata kao što je Klonejd, na primer, u ekskluzivnosti na polju tehnika kloniranja i navodnih postignuća u dosadašnjem pregalaštvu, kao i bitno drugačije interpretacije pojedinih religijskih tema, donele su ovom pokretu niz epiteta od strane istraživača ali i zainteresovane javnosti, kao što su -naučni kreacionizam, ateistička religija, tehnološka utopija, tehnološka religija ili religija nauke, a postavlja se i pitanje da li je Raelijanski pokret, u stvari, pokušaj religije da prevaziđe pro-blem sekularizacije društva (cf. Chryssides 2003;Palmer 2004). Odgovor na ovo pitanje nije jednostavan, naročito imajući u vidu mistifikacije i remitologizacije u učenju pokreta, kojima smo se bavili i u ovom tekstu. 
U ovom trenutku možemo da konstatujmo da, iako predstavljaju najpopularniji i najorganizovaniji NLO religijski pokret, i pored ambicioznih, zahtevnih i redovnih aktivnosti kao što su seminari, letnje škole, predavanja i različiti medijski nastupi, Raelijnci beleže relativno mali broj od oko 65000 članova širom sveta, što ih ostavlja na margini religijske mape sveta. Ovaj podatak je još interesantniji kada se ima u vidu činjenica da neočekivano visok procenat ljudi širom sveta, prema statističkim podacima, veruje u postojanje vanzemaljskih inteligentnih bića ili čak tvrdi da su imali lična iskustva sa nekom od manifestacija NLO fenomena (cf. Sinani 2010a). U eventualnim procenama "dometa" Raelijanskog pokreta u budućnosti ne treba, naravno, zaboraviti i izuzetno snažan socijalni program i zamah koji poslednjih godina bavljenje temama kao što su ljudske slobode, ravnopravnost i svetski mir, daje pokretu. No, ova oblast Raelijanskog učenja predstavlja novi korpus ideja i konsekventnih praksi koje će biti predmet razmatranja u nekom narednom tekstu. 
Salut et vie éternelle dans le mouvement religieux alternatif -livre raëlien des clonés L'article traite la conceptualisation du salut et de la vie éternelle dans le mouvement raëlien. Après une brève présentation de ce mouvement religieux alternatif, l'on passe à l'analyse des aspects importants pour notre étude des doctrines religieuses développées dans le mouvement. À l'appui de l'exegèse biblique spécifique et des élaborations ultérieures de la doctrine initiale, le fondateur du mouvement et ses disciples apportent une interprétation tout à fait nouvelle de ces thèmes religieux, peut-être les plus importants. En plaçant l'intelligence et la science au centre de leur eschatologie, les raëliens introduisent l'idée du clonage comme une voie pour atteindre l'immortalité. Cependant, en dépit de la tentative des fondateurs de représenter le système raëlien idéique comme une rupture totale avec la conception et la pratique de la religion "primitive", dans les textes sacrés de ce mouvement se reconnaissent les idées religieuses anciennes tout comme les mécanismes déjà connus d'engagement de la ferveur religieuse de ses adeptes. 



  Mots clés: religion alternative, mouvement raëlien, salut, vie éternelle, clonage, mystification Primljeno / Received: 18.02.2013. Prihvaćeno / Accepted for publication: 25.02.2013. 


www.rael.org 

Termin koji koristi pisac sf i horor žanrova Den Simons, koji, smatramo, odlično opisuje karakter projekta u ovom slučaju. 

Danijel Sinani

Department of Ethnology and Anthropology Faculty of Philosophy, University of Belgrade Salvation and Eternal Life in an Alternative Religious Movement -The Raëlian Book of the Cloned 
The paper examines the conceptualization of salvation and eternal life within the Raëlian movement. After a brief overview of this alternative religious movement, we will give an analysis of certain aspects of the movement's religious teachings relevant for our paper. Based on a specific biblical exegesis and latter developments of the basic teachings, the founder of the movement and his disciples bring a wholly new interpretation of these, perhaps most important religious themes. By positioning intelligence and science into the focus of their eschatology, Raelians introduce the idea of cloning as a path to eternal life. However, even with the attempts made by the founder to represent the Raelian belief system as a total break from the "primitive" understanding and practices of religion, the holy texts of this movement do contain old religious ideas as well as other familiar mechanisms of engaging the religious commitment of its members. 
Key words: alternative religion, Raëlian movement, salvation, eternal life, cloning, mystification